เร่งจัดระเบียบถ้ำนาคา จำกัดจำนวนไม่เกิน 700 คนต่อวัน ย้ำต้องไม่มีปัญหา VIP พร้อมปฏิเสธข่าวย้ายเจ้าหน้าที่ยกชุด
นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวถึงกรณีนักท่องเที่ยวที่เดินทางไปถ้ำนาคา ภายในอุทยานแห่งชาติภูลังกา จังหวัดบึงกาฬ ไม่สามารถลงจากเขาได้ทันตามเวลาที่กำหนดและติดค้างอยู่บนเขาจำนวนมาก ว่า เช้าวันนี้ทุกหน่วยงานที่เกี่ยวข้องในพื้นที่รวมทั้งประชาชน จะร่วมกันหาทางออก วางแนวปฏิบัติ เพื่อลดความแอออัด พร้อมกำชับให้จำกัดจำนวนนักท่องเที่ยวไม่เกิน 700 คนต่อวัน ติดตั้งอุปกรณ์ เช่น กล้องวงจรปิดและเครื่องนับจำนวนคน เพื่อให้การปฏิบัติตามมาตรการเป็นไปอย่างเข้มงวด สำหรับเส้นทางขึ้นลง ยังมองว่าเส้นทางในปัจจุบัน สะดวกและปลอดภัยที่สุดสำหรับนักท่องเที่ยว หากเกิดปัญหาไม่สามารถที่จะนำเฮลิคอปเตอร์ขึ้นไปรับส่งได้ ต้องลำเลียงด้วยกำลังคนโดยการเดินเท้าลงมาเท่านั้นพร้อมกันนี้ นายวราวุธ ปฏิเสธข่าว การโยกย้ายเจ้าหน้าที่ผู้รับผิดชอบทั้งชุด ยืนยันได้ตรวจสอบแล้วไม่เป็นความจริง มีแต่จะเพิ่มจำนวน เพื่อเข้าไปดูแลประชาชนให้ทั่วถึงมากขึ้น รวมทั้งต้องไม่ให้มีปัญหานักท่องเที่ยว VIP เกิดขึ้นอีก